proxectonos/corpus_dominio_legal_administrativo_tmp huggingface dataset:
RESOLUCIÓN do 16 de marzo de 2020, da Dirección Xeral de Desenvolvemento Pesqueiro, pola que se adía a realización das probas para a obtención dos títulos que habilitan para o goberno das embarcacións de lecer na Comunidade Autónoma de Galicia para a convocatoria de marzo.
Consellería do Mar — III. Outras disposicións — 25/03/2020

A Resolución do 12 de marzo de 2020, da Secretaría Xeral Técnica da Consellería de Presidencia, Administracións Públicas e Xustiza, pola que se dá publicidade do Acordo do Consello da Xunta de Galicia, do 12 de marzo de 2020, polo que se aproba o Protocolo de actuación para o persoal empregado público da Administración da Xunta de Galicia en relación co coronavirus COVID-19, establece no punto 6 do seu anexo o seguinte: «O órgano convocante de cada proceso selectivo en curso deberá pospor, polo tempo imprescindible –como mínimo dous meses– a realización de probas selectivas, especialmente aquelas de concorrencia masiva».
Por outra banda, é una recomendación das autoridades das diferentes comunidades autónomas á cidadanía evitar as viaxes que non sexan necesarias.
Tendo en conta que a Consellería do Mar, a través da Dirección Xeral de Desenvolvemento Pesqueiro, preveu realizar probas selectivas para a obtención das titulacións de embarcacións de recreo e que ás ditas probas pode concorrer un número importante de persoas aspirantes, moitos das cales se desprazan desde diversas poboacións da Comunidade Autónoma de Galicia e doutras comunidades autónomas, esta dirección xeral, en uso das funcións atribuídas no Decreto 168/2015, do 15 de novembro,
Primeiro. Suspender a realización das probas polas que se convocan exames extraordinarios teóricos co fin de obter as titulacións que habilitan para o goberno das embarcacións de lecer na Comunidade Autónoma de Galicia da convocatoria de marzo.
Segundo. Trasladar as solicitudes de participación nas ditas probas á seguinte convocatoria programada ou para algunhas das restantes convocatorias ordinarias ou extraordinarias que se van realizar durante o ano 2020, que se indican na Resolución do 3 de febreiro de 2020, da Dirección Xeral de Desenvolvemento Pesqueiro, pola que se convocan exames ordinarios teóricos e prácticos para a obtención das titulacións que habilitan para o goberno das embarcacións de lecer e motos náuticas na Comunidade Autónoma de Galicia (DOG núm. 30, do 13 de febreiro) ou na Resolución do 3 de febreiro de 2020, da Dirección Xeral de Desenvolvemento Pesqueiro, pola que se convocan exames extraordinarios teóricos para a obtención das titulacións que habilitan para o goberno das embarcacións de lecer na Comunidade Autónoma de Galicia (DOG núm. 29, do 12 de febreiro).
As persoas interesadas terán que indicarlles aos centros de ensino náutico-pesqueiros onde se realicen as probas a convocatoria en que queiran participar.
Terceiro. As persoas interesadas que non queiran participar en ningunha das convocatorias restantes poderán solicitar a devolución da correspondente taxa.
Cuarto. A presente resolución entrará en vigor o mesmo día da súa publicación no Diario Oficial de Galicia.
Santiago de Compostela, 16 de marzo de 2020
RESOLUCIÓN do 23 de marzo de 2020, da Secretaría Xeral de Medios, pola que se amplía o crédito destinado ás axudas económicas dirixidas a empresas que realicen publicacións periódicas escritas integramente en galego.
Vicepresidencia e Consellería de Presidencia, Administracións Públicas e Xustiza — III. Outras disposicións — 30/03/2020

O 17 de xaneiro de 2020 publicouse no
Diario Oficial de Galicia
a Resolución do 26 de decembro de 2019, da Secretaría Xeral de Medios, pola que se establecen as bases reguladoras para a concesión de axudas económicas, en réxime de concorrencia non competitiva, dirixidas a empresas que realicen publicacións periódicas escritas integramente en galego e se convocan para o ano 2020.
O artigo 2 desta resolución establece a contía inicial dos créditos destinados a financiar estas axudas con cargo á aplicación orzamentaria 04.20.461A.470.0, sen prexuízo de ulteriores variacións producidas como consecuencia dunha maior dispoñibilidade orzamentaria.
Na data actual, e coa finalidade de manter esta acción de fomento en niveis adecuados, cómpre ampliar o importe do crédito asignado a esta axuda, con cargo á aplicación orzamentaria 04.20.151A.470.0.
Polo exposto e en uso das facultades que teño atribuídas,
Artigo 1.
Ampliación de crédito
Amplíase o crédito destinado ás axudas económicas dirixidas a empresas que realicen publicacións periódicas escritas integramente en galego en 160.000,00 euros, con cargo á aplicación orzamentaria 04.20.151A.470.0. O importe total destinado ao financiamento destas axudas é de 200.000,00 euros.
Artigo 2.
Prazo de presentación de solicitudes
A presente modificación non afecta o prazo establecido na referida resolución para a presentación de solicitudes.
Artigo 3.
Réxime de recursos
Contra esta resolución poderá interpoñerse, con carácter potestativo, recurso de reposición ante o mesmo órgano que ditou a resolución, no prazo dun mes contado a partir do día seguinte ao da súa publicación no
Diario Oficial de Galicia
.
Alternativamente, poderá interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no
Diario Oficial de Galicia
.
Disposición derradeira única.
Entrada en vigor
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 23 de marzo de 2020
EXTRACTO da Resolución do 17 de xuño de 2020 pola que se modifica a Resolución do 4 de febreiro de 2020 pola que se dá publicidade ao acordo do Consello de Dirección que aproba as bases reguladoras das axudas para a redución do impacto Brexit nas empresas galegas con interese no mercado do Reino Unido (Cheque Brexit), e se procede á súa convocatoria en réxime de concorrencia non competitiva (código de procedemento IG623A).
Instituto Galego de Promoción Económica — III. Outras disposicións — 26/06/2020

BDNS (Identif.): 496793.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS):
(http://www.pap.minhap.gob.es/bdnstrans/index).
Primeiro.
Beneficiarias
Poderán ser beneficiarias destas axudas as empresas que cumpran algún dos seguintes requisitos:
a) Que o Reino Unido sexa un dos seus cinco principais mercados intracomunitarios de exportación/importación.
b) Que exportasen/importasen ao/do Reino Unido máis de 100.000 € nos tres últimos exercicios.
c) Que o Reino Unido supoña un mínimo do 10 % da súa exportación/importación intracomunitaria total.
Ademais deberán: a) estar constituídas como sociedade mercantil; b) ter algún centro de traballo radicado na Comunidade Autónoma de Galicia e c) estar ao día nas súas obrigas coa Facenda pública estatal, coa Comunidade Autónoma de Galicia e coa Seguridade Social.
Santiago de Compostela, 17 de xuño de 2020
RESOLUCIÓN do 10 de xuño de 2020 pola que se determina o inicio dos procedementos de nomeamento de persoal emérito.
Servizo Galego de Saúde — III. Outras disposicións — 22/06/2020

A Orde do 27 de outubro de 2010, pola que se desenvolve o procedemento para o nomeamento e a prórroga de persoal emérito no ámbito sanitario, establece no seu artigo 2 que, mediante resolución da Xerencia do Servizo Galego de Saúde, se habilitará un prazo para a presentación das solicitudes de nomeamento de persoal emérito polas corporacións e institucións públicas relacionadas co ámbito sanitario, se sinalará o momento en que as xerencias de xestión Integrada deberán iniciar os procedementos para o nomeamento de persoal emérito e, por último, se especificará o número de persoas que poderán ser nomeadas persoal emérito.
En desenvolvemento da devandita previsión,
Primeiro. As xerencias das áreas sanitarias deberán iniciar, se é o caso, os procedementos para o nomeamento de persoal emérito no prazo máximo dun mes desde a data de entrada en vigor desta resolución.
Segundo. As corporacións e institucións públicas relacionadas co ámbito sanitario poderán presentar solicitudes de nomeamento de persoal emérito no prazo de dez (10) días, contados desde a entrada en vigor desta resolución, ante a xerencia da área sanitaria que corresponda ao posto de traballo que desempeñaba antes da súa xubilación a persoa cuxo nomeamento se solicita.
Terceiro. Determinar que o número de persoas que poderán ser nomeadas persoal emérito ao abeiro desta resolución será de tres.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de xuño de 2020
EXTRACTO da Resolución do 10 de xuño de 2020 pola que se dá publicidade do Acordo do Consello de Dirección que aproba as bases reguladoras das axudas ao investimento para infraestruturas locais (programa Infraestruturas estratéxicas abertas), promovidas por grandes empresas galegas, e se procede á súa convocatoria en réxime de concorrencia competitiva (código de procedemento IG408D).
Instituto Galego de Promoción Económica — III. Outras disposicións — 22/06/2020

BDNS (Identif.): 511144.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS) (http://www.pap.minhap.gob.es/bdnstrans/index).
Primeiro. Beneficiarios
Poderán ser beneficiarias destas axudas as sociedades mercantís con domicilio social ou centro de actividade en Galicia, coa forma xurídica de sociedade limitada ou sociedade anónima que excedan a definición de peme, segundo a definición establecida pola Comisión Europea no anexo I do Regulamento (UE) nº 651/2014.
Ademais deberán cumprir os seguintes requisitos:
a) Que proxecten levar a cabo un investimento nunha infraestrutura subvencionable en territorio galego.
b) Que acheguen para o proxecto de infraestrutura unha contribución financeira exenta de calquera tipo de apoio público de polo menos un 40% dos investimentos subvencionables, sexa mediante recursos propios sexa mediante financiamento externo.
c) Que teñan sede social ou algún centro de actividade en Galicia.
Segundo. Obxecto
Apoiar os proxectos de creación de infraestruturas en Galicia que contribúan a nivel local a mellorar o contorno das empresas e os consumidores e a modernizar e desenvolver a base industrial.
Terceiro. Bases reguladoras
Resolución do 10 de xuño de 2020 pola que se dá publicidade do Acordo do Consello de Dirección que aproba as bases reguladoras das axudas ao investimento para infraestruturas locais (programa Infraestruturas estratéxicas abertas), promovidas por grandes empresas galegas, e se procede á súa convocatoria en réxime de concorrencia competitiva (código de procedemento IG408D).
Cuarto. Importe
O crédito dispoñible para concesión nesta convocatoria aboarase con cargo á aplicación orzamentaria 09.A1.741A.7706, por un importe de 150.000 € con cargo ao ano 2020, 1.500.000 € con cargo ao ano 2021 e 4.350.000 € con cargo ao ano 2022.
Quinto. Prazo de presentación de solicitudes
O prazo de presentación de solicitudes será de dous meses desde o día seguinte ao da publicación da resolución de convocatoria no Diario Oficial de Galicia.
Santiago de Compostela, 10 de xuño de 2020
RESOLUCIÓN do 16 de xuño de 2020 pola que se amplía a dotación orzamentaria da convocatoria de subvencións do Programa do bono de alugueiro social do Plan RehaVIta, Plan galego de rehabilitación, alugamento e mellora de acceso á vivenda 2015-2020, para o exercicio 2020.
Instituto Galego da Vivenda e Solo — III. Outras disposicións — 22/06/2020

O 3 de febreiro de 2020 publicouse no
Diario Oficial de Galicia
a Resolución do 19 de decembro de 2019 pola que se convocan para o ano 2020, con financiamento plurianual, as subvencións do Programa do bono de alugueiro social do Plan RehaVIta, Plan galego de rehabilitación, alugamento e mellora de acceso á vivenda 2015-2020 (códigos de procedemento VI482A e VI482B).
O punto un do ordinal terceiro da citada resolución establece que as axudas previstas nesta convocatoria se farán efectivas con cargo á aplicación orzamentaria 07.83.451B.480.3, dos orzamentos xerais da Comunidade Autónoma de Galicia, por un importe de 200.000 euros para o ano 2020, 200.000 euros para o ano 2021, 200.000 euros para o ano 2022, 200.000 euros para o ano 2023 e 200.000 euros para o ano 2024. Ademais, no punto tres do mesmo ordinal prevese que a contía establecida nesta convocatoria poderá ser obxecto de ampliación por resolución da persoa titular da Dirección Xeral do Instituto Galego da Vivenda e Solo, que terá efecto logo da súa publicación no
Diario Oficial de Galicia
, de conformidade co establecido no artigo 30 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
Tendo en conta que a data de hoxe existen remanentes de crédito de convocatorias anteriores, e que o crédito fixado na convocatoria é insuficiente para atender o número de solicitudes habituais neste programa, é necesaria a ampliación do crédito establecido inicialmente.
De conformidade co artigo 30.2 do Regulamento da Lei 9/2007, do 13 de xuño, de subvencións de Galicia, e co ordinal terceiro da Resolución do 19 de decembro de 2019, é competente para ditar esta resolución a persoa titular da Dirección Xeral do Instituto Galego da Vivenda e Solo
Polo exposto,
Único. Ampliar a dotación orzamentaria para a convocatoria de subvencións do Programa do bono de alugueiro social do Plan RehaVIta, Plan galego de rehabilitación, alugamento e mellora de acceso á vivenda 2015-2020 para os anos 2020, 2021, 2022, 2023 e 2024.
O incremento da dotación será de 200.000 euros anuais, polo que a contía máxima das subvencións que se poderán conceder anualmente será a seguinte:
Esta ampliación non implica a apertura do prazo para presentar novas solicitudes nin o inicio dun novo cómputo do prazo máximo para resolver.
Esta resolución producirá efectos desde o día seguinte ao da súa publicación no
Diario Oficial de Galicia
.
Santiago de Compostela, 16 de xuño de 2020
ORDE do 8 de xuño de 2020 pola que se modifica a autorización do centro privado plurilingüe San Fernando de Vigo.
Consellería de Educación, Universidade e Formación Profesional — III. Outras disposicións — 22/06/2020

A titularidade do centro privado (CPR) plurilingüe San Fernando de Vigo solicita a autorización dunha unidade de educación especial.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Artigo 1.
Modificación da autorización
Autorízase unha unidade de educación especial no centro cuxos datos se sinalan a seguir:
Denominación xenérica: centro privado (CPR) plurilingüe.
Denominación específica: San Fernando.
Código do centro: 36010848.
Enderezo: Baixada Salgueira 39.
Localidade: Vigo.
Código postal: 36204.
Concello: Vigo.
Provincia: Pontevedra.
Titular: Sociedad Mercantil Colegio San Fernando, S.A.
Composición resultante:
Educación infantil (2º ciclo): 3 unidades.
Educación primaria: 6 unidades.
Educación secundaria obrigatoria: 4 unidades.
Educación especial: 1 unidade.
Artigo 2.
Inicio da actividade
Para a posta en funcionamento da unidade que se autoriza, a Xefatura Territorial da Consellería de Educación, Universidade e Formación Profesional de Pontevedra, logo do informe do Servizo Territorial de Inspección Educativa, aprobará expresamente a relación de persoal que impartirá a docencia.
Artigo 3.
Inscrición no Rexistro de Centros
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 4.
Modificación da autorización
O centro queda obrigado ao cumprimento da normativa vixente e a solicitar a oportuna revisión cando teñan que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 8 de xuño de 2020
RESOLUCIÓN do 20 de agosto de 2020 pola que se dá publicidade á encomenda de xestión do organismo autónomo Servizo Galego de Saúde á Axencia Galega para a Xestión do Coñecemento en Saúde para a xestión da formación dos e das profesionais do Servizo Galego de Saúde derivada da organización da actividade formativa Medicina personalizada en psiquiatría.
Servizo Galego de Saúde — III. Outras disposicións — 31/08/2020

De conformidade co previsto no artigo 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á Resolución do 14 de agosto de 2020, do presidente do Servizo Galego de Saúde, pola que se encomenda á Axencia Galega para a Xestión do Coñecemento en Saúde a xestión da formación dos e das profesionais do Servizo Galego de Saúde derivada da organización da actividade formativa Medicina personalizada en psiquiatría.
– Actividade: a xestión da asistencia e avaliación do alumnado proposto para a actividade e a programación, planificación e xestión das actividades formativas propostas polo Servizo de Saúde Mental, dentro dos límites orzamentarios establecidos.
– Natureza e alcance da xestión encomendada: o encargo ten natureza de encargo a medio propio, de acordo co disposto nos artigos 47 e seguintes da Lei 16/2010, do 17 de decembro, e no artigo 13 da Lei 14/2013, do 26 de decembro, de racionalización do sector público autonómico. Tal condición de medio propio vén recollida no artigo 5 do Decreto 112/2015, do 31 de xullo, polo que se crea a Axencia Galega para a Xestión do Coñecemento en Saúde e se aproban os seus estatutos.
– Prazo de vixencia: ata o 31 de decembro de 2020.
Santiago de Compostela, 20 de agosto de 2020
RESOLUCIÓN do 24 de novembro de 2020 pola que se dispón a publicación da modificación do Regulamento de organización e funcionamento da Administración do Parlamento de Galicia.
Parlamento de Galicia — I. Disposicións xerais — 25/11/2020

A Mesa do Parlamento, na reunión do día 23 de novembro de 2020, ao abeiro do disposto no artigo 30.1.2 do Regulamento do Parlamento de Galicia, acordou modificar o Regulamento de organización e funcionamento da Administración do Parlamento de Galicia.
Ordénase a súa publicación no
Diario Oficial de Galicia
.
Santiago de Compostela, 24 de novembro de 2020
O Regulamento de organización e funcionamento da Administración do Parlamento de Galicia (DOG núm. 87, do 7 de maio de 2018, e núm. 36, do 20 de febreiro de 2019) dispón, no artigo 30.3, relativo ás subvencións públicas que se concedan, que a contía que se subvencione non será superior ao 80 % dos gastos realizados.
Ante a emerxencia de saúde pública xerada pola expansión do coronavirus SARS-CoV-2 (COVID-19), que está a xerar unha crise sen precedentes que afecta todos os sectores e individuos, ademais de no eido sanitario, no ámbito económico e social, as distintas administracións, organismos e institucións, nacionais e internacionais, tiveron que adoptar medidas drásticas e urxentes para a prevención e loita contra esta pandemia e outras complementarias para afrontar as necesidades das persoas en situación de risco social e en situación de vulnerabilidade, incrementada por mor desta situación.
En consecuencia, considérase preciso introducir unha excepción ás subvencións públicas que se tramiten dirixidas á atención desta emerxencia social.
Polo exposto, a Mesa do Parlamento de Galicia, en sesión do 23 de novembro de 2020, ao abeiro do disposto no artigo 30.1.2 do Regulamento do Parlamento de Galicia,
Artigo único. Modificación do Regulamento de organización e funcionamento da Administración do Parlamento de Galicia
Introdúcese unha disposición adicional no Regulamento de organización e funcionamento da Administración do Parlamento de Galicia do seguinte teor:
«Disposición adicional
O estipulado no artigo 30.3 deste regulamento exceptúase, con carácter puntual, para as subvencións públicas que poida conceder o Parlamento de Galicia de cara a afrontar a situación de emerxencia social derivada da COVID-19, de xeito que poderán alcanzar o 100 % dos gastos subvencionables, sempre que exista dotación orzamentaria».
Disposición derradeira. Entrada en vigor
Esta modificación publicarase no Boletín Oficial do Parlamento de Galicia e entrará en vigor o día seguinte ao da súa publicación no
Diario Oficial de Galicia
.
RESOLUCIÓN do 23 de outubro de 2020, conxunta do Instituto Galego de Promoción Económica e da Axencia para a Modernización Tecnolóxica de Galicia, pola que se dá publicidade das resolucións de concesión das axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020.
Instituto Galego de Promoción Económica — III. Outras disposicións — 13/11/2020

Mediante a Resolución conxunta do Igape e da Amtega do 18 de maio de 2020 (DOG núm. 106, do 2 de xuño) publicáronse as bases reguladoras das axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, e procedeuse á súa convocatoria en réxime de concorrencia competitiva.
As devanditas bases establecen no seu artigo 7.5 que a resolución conxunta relativa a cada período de admisión de solicitudes será obxecto de publicación no Diario Oficial de Galicia e na páxina web do Igape, no enderezo www.tramita.igape.es, ao cal se remitirá desde o texto publicado no Diario Oficial de Galicia, de acordo co artigo 45 da Lei 39/2015.
Na súa virtude e de conformidade coas facultades conferidas,
Primeiro. Anunciar a publicación do texto completo da resolución de concesión do 19.10.2020, da Dirección Xeral da Amtega, e da resolución de concesión do 21.10.2020, da Dirección Xeral do Igape, correspondentes á convocatoria 2020.2 das axudas aos servizos de desenvolvemento estratéxico, profesionalización, innovación e adopción de solucións de dixitalización para a súa realización en empresas galegas (programa Re-acciona), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, no enderezo www.tramita.igape.es (epígrafe de consulta de resolucións definitivas http://www.igape.es/gl/oficina-virtual/resolucions-definitivas).
Segundo. As resolucións do 19.10.2020 e 21.10.2020 esgotan a vía administrativa e contra elas poderá interporse recurso contencioso-administrativo ante os xulgados do contencioso-administrativo de Santiago de Compostela, no prazo de dous (2) meses contados a partir do día seguinte ao da publicación desta resolución no
Diario Oficial de Galicia
. Non obstante, previamente poderá interpor un recurso de reposición ante a persoa titular da Dirección Xeral do Igape ou da Dirección Xeral da Amtega, segundo o caso, dentro do prazo dun (1) mes contado a partir do día seguinte ao da publicación desta resolución no
Diario Oficial de Galicia
.
Santiago de Compostela, 23 de outubro de 2020
RESOLUCIÓN do 2 de novembro de 2020 pola que se dá publicidade das axudas concedidas ao abeiro da Resolución do 3 de decembro de 2019 pola que se establecen as bases reguladoras para a concesión, en réxime de concorrencia competitiva, das subvencións ás asociacións de amigos do Camiño de Santiago e outras entidades que teñan como finalidade a promoción do Camiño de Santiago e a súa peregrinación, e se procede á súa convocatoria para o ano 2020 (código de procedemento CT300A).
Axencia Turismo de Galicia — III. Outras disposicións — 11/11/2020

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 16.h) das bases reguladoras da convocatoria,
Facer público no Diario Oficial de Galicia e na páxina web da Axencia Turismo de Galicia (http://turismo.xunta.es//) o resultado do proceso de concesión das subvencións concedidas ao abeiro da Resolución do 3 de decembro de 2019 pola que se establecen as bases reguladoras para a concesión, en réxime de concorrencia competitiva, das subvencións ás asociacións de amigos do Camiño de Santiago e outras entidades que teñan como finalidade a promoción do Camiño de Santiago e a súa peregrinación, e se procede á súa convocatoria para o ano 2020, que figuran no anexo desta resolución.
As subvencións relativas ao obxecto desta resolución imputaranse á aplicación orzamentaria 11.A2.761A.781.0, proxecto 2015 00005, cun crédito de 100.000 € para a anualidade 2020.
Santiago de Compostela, 2 de novembro de 2020
Liña 1. Proxectos relacionados coa acollida aos peregrinos que se realicen no ámbito territorial da Comunidade Autónoma de Galicia.
Liña 2. Proxectos relacionados co estudo e documentación do fito xacobeo, coa difusión da cultura xacobea e publicacións relativas á difusión da cultura xacobea.
DECRETO 183/2020, do 12 de novembro, polo que se dispón que cese Lucas Martinón Torres como director xeral de Comunicación.
Vicepresidencia primeira e Consellería de Presidencia, Xustiza e Turismo — II. Autoridades e persoal — 16/11/2020

En virtude do establecido nos artigos 4.13º e 34.2º da Lei 1/1983, do 22 de febreiro, de normas reguladoras da Xunta e da súa Presidencia, e 28 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, por proposta do vicepresidente primeiro e conselleiro de Presidencia, Xustiza e Turismo, e logo de deliberación do Consello da Xunta de Galicia, na súa reunión do día doce de novembro de dous mil vinte,
Que cese, por petición propia, Lucas Martinón Torres como director xeral de Comunicación, agradecéndolle os servizos prestados.
Santiago de Compostela, doce de novembro de dous mil vinte
RESOLUCIÓN do 4 de novembro de 2020, da Dirección Xeral de Desenvolvemento Pesqueiro, pola que se dá publicidade das axudas concedidas ao abeiro da Orde do 23 de decembro de 2019 pola que se establecen as bases reguladoras xerais e a convocatoria para o ano 2020 para a concesión, en réxime de concorrencia competitiva, de axudas para proxectos colectivos de modernización das infraestruturas dos portos pesqueiros, das lonxas e dos lugares de desembarque, para a mellora da eficiencia enerxética, da seguridade e as condicións de traballo, e da calidade dos produtos desembarcados da pesca, cofinanciada polo Fondo Europeo Marítimo e da Pesca (FEMP) e tramitada como expediente anticipado de gasto (Diario Oficial de Galicia número 25, do 6 de febreiro de 2020).
Consellería do Mar — III. Outras disposicións — 13/11/2020

De conformidade co establecido no artigo 15.1 da Lei 9/2007, do 13 de xuño, de subvencións de Galicia, e no artigo 17.1.b) da Lei 1/2016, do 18 de xaneiro, de transparencia e bo goberno, os órganos administrativos concedentes publicarán, no
Diario Oficial de Galicia
, as subvencións concedidas, con expresión da convocatoria, o programa e crédito orzamentario a que se imputen, beneficiario, cantidade concedida e finalidade ou finalidades da subvención.
Na súa virtude,
Ordenar a publicación, no
Diario Oficial de Galicia
, das axudas concedidas (anexo) na convocatoria de 2020, con cargo á aplicación orzamentaria 15.03.514A.781.0, para o financiamento de proxectos colectivos, financiados polo Fondo Europeo Marítimo e de Pesca (FEMP), de modernización dos portos pesqueiros, lonxas e lugares de desembarque, para a mellora da eficiencia enerxética, da seguridade e as condicións de traballo, e da calidade dos produtos desembarcados da pesca.
Santiago de Compostela, 4 de novembro de 2020
RESOLUCIÓN do 2 de novembro de 2020 pola que se dá publicidade das axudas concedidas ao abeiro da Resolución do 4 de setembro de 2019 pola que se establecen as bases reguladoras para a concesión, en réxime de concorrencia competitiva, de subvencións a entidades organizadoras de congresos, seminarios, convencións, incentivos ou calquera outro evento relativo ao turismo de reunións en Galicia, e se procede á súa convocatoria para os anos 2019 e 2020 (código de procedemento TU403A).
Axencia Turismo de Galicia — III. Outras disposicións — 11/11/2020

En cumprimento do disposto no artigo 15.1 da Lei 9/2007, de 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 25 das bases reguladoras da convocatoria,
Facer público no Diario Oficial de Galicia e na páxina web da Axencia de Turismo de Galicia (http://turismo.xunta.es//) o resultado do proceso de concesión das subvencións concedidas ao abeiro da Resolución do 4 de setembro de 2019 pola que se establecen as bases reguladoras para a concesión, en réxime de concorrencia competitiva, de subvencións a entidades organizadoras de congresos, seminarios, convencións, incentivos ou calquera outro evento relativo ao turismo de reunións en Galicia, e se realiza a súa convocatoria para os anos 2019 e 2020, que figuran no anexo desta resolución.
As subvencións relativas ao obxecto desta resolución imputaranse á aplicación orzamentaria 11.A2.761A.770.0, proxecto 2015 00005, cun crédito de 90.000 € para a anualidade 2019 e de 450.000 € para a anualidade 2020, o cal foi ampliado, para a anualidade 2020, na contía de 148.946,03 € mediante a Resolución do 13 de marzo de 2020 pola que se amplía o crédito orzamentario existente para a concesión das axudas correspondentes á anualidade 2020, previstas na Resolución do 4 de setembro de 2019 pola que se establecen as bases reguladoras para a concesión, en réxime de concorrencia competitiva, de subvencións a entidades organizadoras de congresos, seminarios, convencións, incentivos ou calquera outro evento relativo ao turismo de reunións en Galicia, e se realiza a súa convocatoria para os anos 2019 e 2020, polo que o crédito asignado para estas axudas tras esta ampliación ascende a 598.946,03 €.
Santiago de Compostela, 2 de novembro de 2020
Anualidade 2019:
Anualidade 2020:
ORDE do 9 de novembro de 2020 pola que se dispón a renovación de vogais no Consello de Administración do Instituto Tecnolóxico para o Control do Medio Mariño de Galicia (Intecmar).
Consellería do Mar — II. Autoridades e persoal — 18/11/2020

A Lei 3/2004, do 7 de xuño, de creación do Instituto Tecnolóxico para o Control do Medio Mariño de Galicia, establece no seu artigo 7 o carácter e a constitución do seu consello de administración. Pola súa parte, o artigo 4, número 1, do Decreto 41/2005, do 17 de febreiro, de Regulamento do Instituto Tecnolóxico para o Control do Medio Mariño de Galicia, determina que a consellería competente en materia de pesca designará catro dos seus vogais, e o número 3 do referido artigo indica que a duración dos seus cargos será de catro anos e que poderán ser reelixidos por períodos iguais.
Polo exposto, en exercicio da facultade atribuída,
A renovación como vogais do Consello de Administración do Instituto Tecnolóxico para o Control do Medio Mariño de Galicia de:
Susana Rodríguez Carballo
Lino Sexto Bermúdez
Paloma Rueda Crespo
Santiago de Compostela, 9 de novembro de 2020
DECRETO 185/2020, do 16 de novembro, polo que se nomean os membros da Xunta Electoral de Galicia.
Presidencia da Xunta de Galicia — II. Autoridades e persoal — 18/11/2020

O artigo 14, no seu número 1, letras c) e d), da Lei 8/1985, do 13 de agosto, de eleccións ao Parlamento de Galicia, modificada pola Lei 15/1992, do 30 de decembro, establece que a Xunta Electoral de Galicia está composta, entre outros, por catro vogais maxistrados do Tribunal Superior de Xustiza de Galicia e por catro vogais profesores en activo das facultades de Dereito, de Ciencias Políticas ou de Socioloxía das universidades de Galicia.
Unha vez que o presidente do Parlamento de Galicia comunicou os vogais designados en virtude do artigo 14.1.c) e d) da Lei 8/1985, do 13 de agosto, de eleccións ao Parlamento de Galicia, e en cumprimento do disposto no artigo 15.1 da Lei 8/1985, do 13 de agosto, de eleccións ao Parlamento de Galicia,
Artigo 1
Nomear vogais xudiciais da Xunta Electoral de Galicia os maxistrados do Tribunal Superior de Xustiza de Galicia que a seguir se indican:
Pablo Sande García.
Dolores Rivera Frade.
Rosa Mª Rodríguez Rodríguez.
Antonio Martínez Quintanar.
Artigo 2
Nomear vogais da Xunta Electoral de Galicia os profesores que a seguir se indican:
Xosé Manuel Carril Vázquez.
Ángel Gómez-Iglesias Casal.
Carlos Martínez-Buján Pérez.
Jesús Martínez Girón.
Disposición adicional
De conformidade co establecido nos artigos 14.1.a) e 15.2 da Lei 8/1985, do 13 de agosto, de eleccións ao Parlamento de Galicia, a Xunta Electoral de Galicia está composta ademais por un presidente, que será o presidente do Tribunal Superior de Xustiza de Galicia, e un secretario, o letrado maior do Parlamento de Galicia.
Disposición derradeira
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, dezaseis de novembro de dous mil vinte
RESOLUCIÓN do 23 de outubro de 2020 pola que se publica o resultado da décimo primeira edición dos premios Agader ás iniciativas de desenvolvemento rural (MR709A).
Axencia Galega de Desenvolvemento Rural — III. Outras disposicións — 03/11/2020

Mediante a Resolución do 18 de decembro de 2019 convocouse, mediante tramitación anticipada de gasto, a décimo primeira edición dos premios Agader ás iniciativas de desenvolvemento rural e aprobáronse as súas bases reguladoras (DOG núm. 13, do 21 de xaneiro de 2020).
Para financiar esta convocatoria existía un crédito de 80.000 € que se imputou ás contas orzamentarias 14.A1.712A.770.0 (03.01 03/04/01 656701) e 14.A1.712A.781.0 (03.01 03/04/01 656811).
O 21 de outubro de 2020, a directora xeral de Agader, no exercicio das competencias atribuídas en virtude do Acordo do Consello de Dirección de Agader, do 11 de xullo de 2013 (Resolución do 24 de xullo de 2013; DOG núm. 148, do 5 de agosto), resolveu a citada convocatoria.
O artigo 15 da Lei 9/2007, do 13 xuño, de subvencións de Galicia, dispón que o órgano concedente publicará no Diario Oficial de Galicia as subvencións concedidas, con expresión da convocatoria, o programa, o crédito orzamentario a que se imputen, o beneficiario, a cantidade concedida e a finalidade ou as finalidades da subvención. Así mesmo, o artigo 17.1 da Lei 1/2016, do 18 de xaneiro, de transparencia e bo goberno, establece que se deberá publicar a concesión das correspondentes axudas ou subvencións.
De acordo co anterior,
Publicar no Diario Oficial de Galicia a relación das subvencións concedidas ao abeiro da décimo primeira edición dos premios Agader ás iniciativas de desenvolvemento rural, convocada pola Resolución do 18 de decembro de 2019.
Santiago de Compostela, 23 de outubro de 2020
RESOLUCIÓN do 26 de outubro do 2020 pola que se adxudican as axudas para o fomento da contratación de persoal tecnólogo para a realización de actividades de I+D+i nas empresas e organismos de investigación en Galicia (programa Principia), convocadas pola Resolución do 23 de decembro de 2019 (Diario Oficial de Galicia número 26, do 7 de febreiro) novas adxudicacións da lista de suplentes.
Axencia Galega de Innovación — III. Outras disposicións — 03/11/2020

Mediante Resolución da Axencia Galega de Innovación do 23 de decembro de 2019 (DOG núm. 26, do 7 de febreiro de 2020) convocáronse as axudas para o fomento da contratación de persoal tecnólogo para a realización de actividades de I+D+i nas empresas e organismos de investigación en Galicia.
No seu artigo 18 regúlase a resolución e notificación destas axudas unha vez que a Comisión de Valoración establecida no artigo 15 seleccione as solicitudes admitidas e emita un informe no cal se concrete o resultado da avaliación efectuada e a contía da axuda proposta, conforme os criterios establecidos no artigo 16.
A Comisión de Valoración, na súa sesión do 23 de xullo de 2020, informou favorablemente a elaboración dunha listaxe de agarda para as entidades cos restantes contratos solicitados segundo a orde establecida na convocatoria, de xeito que en primeiro lugar figuren por orde decrecente de puntuación os contratos solicitados que aínda non foron seleccionadas para acceder ao financiamento e, en segundo lugar, os restantes contratos solicitados por aquelas entidades que teñan pedido máis dunha contratación, tendo en conta que a convocatoria non establece unha puntuación mínima para ser beneficiaria destas axudas.
De acordo con isto, tendo en conta as renuncias recibidas e resoltas ata esta data, esta Axencia Galega de Innovación,
1. Conceder as axudas para o fomento da contratación de tecnólogos para a realización de actividades de I+D+i nas empresas e organismos de investigación en Galicia que figuran como anexo a esta resolución (agrupadas por aplicación e ordenadas por puntuación descendente).
2. Novas adxudicacións:
3. Estas axudas están financiadas con cargo a fondos propios libres da Comunidade Autónoma de Galicia.
4. O pagamento destas axudas realizarase conforme o establecido no artigo 24 da resolución de convocatoria.
5. Para a xustificación da subvención deberá presentarse a documentación indicada no dito artigo 24 da resolución de convocatoria no prazo establecido no seu punto 1.
6. Contra esta resolución, sen prexuízo de que os interesados poidan exercer calquera outro que consideren procedente, poderán interpoñer recurso de alzada no prazo dun mes desde o día seguinte ao da notificación da resolución, perante o presidente da Axencia Galega de Innovación, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas.
Disposición derradeira.
Esta resolución entrará en vigor o día seguinte ao da súa publicación no
Diario Oficial de Galicia.
Santiago de Compostela, 26 de outubro de 2020
RESOLUCIÓN do 22 de outubro de 2020, da Secretaría Xeral Técnica da Consellería do Medio Rural, pola que se dá publicidade aos convenios de colaboración subscritos por esta consellería no segundo cuadrimestre do ano 2020.
Consellería do Medio Rural — III. Outras disposicións — 03/11/2020

O artigo 15 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro), impón a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Artigo único
Darlle publicidade á relación dos convenios subscritos pola Consellería do Medio Rural nos meses de maio, xuño, xullo e agosto, que se incorpora como anexo a esta resolución.
Santiago de Compostela, 22 de outubro de 2020
CORRECCIÓN DE ERROS. Resolución do 21 de outubro de 2020 pola que se dá publicidade á resolución pola que se conceden as axudas destinadas a paliar a pobreza enerxética en consumidores vulnerables, denominadas bono social térmico.
Axencia Instituto Enerxético de Galicia — III. Outras disposicións — 12/11/2020

Advertidos erros na dita resolución, publicada no
Diario Oficial de Galicia
número 226, do 9 de novembro de 2020, cómpre facer a seguinte corrección:
Na páxina 44452, punto terceiro da resolución, onde di:
«Para obter más información sobre o bono térmico, pode acceder á web do Inega http://inega.xunta.gal ou chamar ao 981 55 49 13».
Debe dicir:
«Para obter más información sobre o bono térmico, pode acceder á web do Inega http://inega.xunta.gal ou chamar ao 881 55 49 13».
RESOLUCIÓN do 4 de novembro de 2020 pola que se anuncia a convocatoria de axudas de acción social para o persoal da institución correspondentes ao exercicio 2020.
Consello de Contas de Galicia — III. Outras disposicións — 12/11/2020

A Comisión de Goberno do Consello de Contas de Galicia, na súa reunión do 3 de novembro, aprobou as bases reguladoras para a concesión das axudas ao seu persoal encadradas dentro dos fondos de acción social para o exercicio 2020: axudas para a atención a discapacitados. As ditas bases están expostas no taboleiro de anuncios da institución, quedando aberto o prazo de presentación de solicitudes a partir do día seguinte ao da publicación deste anuncio no DOG, durante quince (15) días hábiles.
Santiago de Compostela, 4 de novembro de 2020
ORDE do 4 de novembro de 2020 pola que se publica a concesión dos premios extraordinarios de educación secundaria obrigatoria ao rendemento académico correspondentes ao curso 2019/20, convocados pola Orde do 13 de xullo de 2020 (Diario Oficial de Galicia do 24 de xullo).
Consellería de Cultura, Educación e Universidade — III. Outras disposicións — 12/11/2020

A Orde do 13 de xullo de 2020 (DOG do 24 de xullo) pola que se convocan os premios extraordinarios de educación secundaria obrigatoria ao rendemento académico correspondentes ao curso 2019/20 establece no seu artigo 14.2 que a persoa titular da Dirección Xeral de Educación, Formación Profesional e Innovación Educativa elevará a proposta feita polo tribunal á persoa titular da Consellería de Educación, Universidade e Formación Profesional, quen emitirá a correspondente orde de adxudicación para a súa publicación no
Diario Oficial de Galicia
.
Unha vez realizadas as probas, publicada a acta provisional coas cualificacións obtidas polo alumnado, resoltas as reclamacións presentadas, e vistas a acta coa proposta do tribunal de adxudicación dos premios extraordinarios de educación secundaria obrigatoria ao rendemento académico correspondentes ao curso 2019/20 e a correspondente proposta da persoa titular da Secretaría Xeral de Educación e Formación Profesional, sobre a concesión destes premios,
Primeiro. Conceder os premios extraordinarios de educación secundaria obrigatoria ao rendemento académico correspondentes ao curso 2019/20, ao alumnado que figura no anexo a esta orde.
Segundo. Contra esta orde poderase recorrer mediante recurso potestativo de reposición ante a persoa titular da Consellería de Cultura, Educación e Universidade, no prazo dun (1) mes, a partir do día seguinte ao da data de publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente mediante recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous (2) meses desde tal publicación, segundo prevé o artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 4 de novembro de 2020
RESOLUCIÓN do 3 de novembro de 2020, da Secretaría Xeral de Educación e Formación Profesional, pola que se designan os membros e se fai pública a composición do xurado de selección que analizará e valorará as solicitudes das persoas aspirantes aos premios extraordinarios nas ensinanzas artísticas profesionais nas modalidades de Música, de Danza e de Artes Plásticas e Deseño na Comunidade Autónoma de Galicia correspondentes ao curso 2019/20.
Consellería de Cultura, Educación e Universidade — III. Outras disposicións — 12/11/2020

En virtude da autorización conferida pola disposición derradeira primeira da Orde do 19 de outubro de 2020 pola que se convocan os premios extraordinarios nas ensinanzas artísticas profesionais nas modalidades de Música, de Danza e de Artes Plásticas e Deseño na Comunidade Autónoma de Galicia correspondentes ao curso 2019/20, e de conformidade co establecido no artigo 11 desa orde, en relación coa composición do xurado de selección encargado da análise e valoración das solicitudes,
Primeiro. Designar os membros do xurado de selección que deberá analizar e valorar as solicitudes dos aspirantes aos premios extraordinarios nas ensinanzas artísticas profesionais nas modalidades de Música, Danza e de Artes Plásticas e Deseño na Comunidade Autónoma de Galicia, correspondentes ao curso 2019/20 e facer pública a súa composición que é a que figura no anexo a esta resolución.
Segundo. O xurado poderá dispoñer a constitución dunha comisión técnica especializada para colaborar na valoración dos méritos dos aspirantes.
Terceiro. Esta resolución entrará en vigor o mesmo día da súa publicación.
Santiago de Compostela, 3 de novembro de 2020
a) Modalidade de Música.
Presidenta: Rosalía Polo Cal, inspectora de Educación, por delegación do secretario xeral de Educación e Formación Profesional.
Vogais:
Rubén Vázquez Rodríguez, inspector de Educación.
Gustavo Lorenzo Prozzo, inspector de Educación.
Ana María López Díaz, asesora de Ensinanzas de Réxime Especial.
Secretaria: Rosario Ureña Lara, asesora de Ensinanzas de Réxime Especial.
b) Modalidade de Danza.
Presidente: Juan Durán Alonso, subdirector xeral de Aprendizaxe Permanente e Ensinanzas de Réxime Especial, por delegación do secretario xeral de Educación e Formación Profesional.
Vogais:
Rubén Vázquez Rodríguez, inspector de Educación.
María Ángeles Gayoso Diz, profesora de Música e Artes Escénicas.
Xosé María López Carretero, asesor de Música e Artes Escénicas.
Secretaria: Rosario Ureña Lara, asesora de Ensinanzas de Réxime Especial.
c) Modalidade de Artes Plásticas e Deseño.
Presidente: Juan Durán Alonso, subdirector xeral de Aprendizaxe Permanente e Ensinanzas de Réxime Especial, por delegación do secretario xeral de Educación e Formación Profesional.
Vogais:
Jesús Risueño López, inspector de Educación.
Gonzalo Porral Mato, profesor de Artes Plásticas e Deseño.
Ana María López Díaz, asesora de Ensinanzas de Réxime Especial.
Secretaria: Rosario Ureña Lara, asesora de Ensinanzas de Réxime Especial.